DA gaan De Lille ondersoek, aanklaPatricia de Lille, Kaapstad se burgemeester Foto: Tamaryn Africa/ANA Patricia de Lille, burgemeester van Kaapstad, hou vir eers haar posisie, maar haar magte sal beperk word, nadat die Demokratiese Alliansie se federale uitvoerende komitee Sondag vergader en besluit het dat sy van wangedrag aangekla sal word. “Die federale uitvoerende komitee het bepaal dat die burgemeester formeel aangekla sal word en deur die party se federale regskommissie ondersoek sal word,” het Mmusi Maimane, leier van die party, Sondag tydens ŉ perskonferensie ná die vergadering gesê. Maimane het gesê De Lille sal aangekla word vir haar optrede wat die beeld van die party negatief geraak het; dat sy versuim het om haar pligte as burgemeester, “soos bepaal deur die federale raad”, uitgevoer het; dat sy die party se naam skade berokken het; en omdat sy “onredelik en nadelig vir die interne samewerking binne die party” opgetree het. Die aanklagte spruit uit verskeie bewerings teen De Lille die afgelope paar maande. Dit sluit in dat sy glo “onbehoorlik en onwettig opgetree het” wat betref die heraanstelling van die stadsbestuurder van Kaapstad, deur dat sy “onregmatig lede van die keuringspaneel beïnvloed het”. Volgens die DA het De Lille ŉ teksboodskap aan ŉ lid van die paneel gestuur waarin sy sê: “Ek wil Achmat [Ebrahim] behou, so gee vir hom die meeste punte. Dankie.” Na bewering het De Lille versuim om die raad voldoende op hoogte te bring van onreëlmatighede en finansiële verliese in die stad as gevolg van sy kontrak wat betref die MyCiTi-busdiens, en dat sy versuim het om regstellend in dié verband op te tree. Sy word ook daarvan beskuldig dat sy “onbehoorlik en/of teisterend opgetree het in haar leierskap aan die koukus van die party in Stad Kaapstad, deur haar woorde en optrede, en dat sy koukuslede geïntimideer of verkleineer het as hulle nie met haar saamgestem het nie”. Sy het na bewering ook geweier om met die adjunk-koukusleier, JP Smith, burgemeesterskomiteelid vir veiligheid en sekuriteit, saam te werk. Smith en De Lille was in ŉ openbare geskil betrokke waar sy hom daarvan beskuldig het dat hy haar naam deur die modder gesleep het toe bewerings aan die lig gekom het dat sy van die stad se geld gebruik het om haar huis op te gradeer. Die DA se federale regskommissie is versoek om die vervolging van De Lille te bespoedig. “Ons het die federale regskommissie versoek om sy saak verkieslik binne 60 dae af te handel, natuurlik gebalanseer teen regverdige prosesse,” het James Selfe, federale uitvoerende voorsitter, gesê. De Lille se magte sal intussen beperk word, insluitend die bestuur van Kaapstad se grootste krisis, ŉ droogte wat moontlik daartoe kan lei dat die stad teen April nie meer water het nie. “Ons sal dus aanbeveel dat die koukus formeel ŉ resolusie voor die raad bring dat die burgemeester verwyder moet word uit enige rol om die stad en die droogte gedurende die ondersoek te bestuur,” het Maimane bygevoeg. “Adjunk-burgemeester Ian Neilsen en raadslid Xanthea Limberg, burgemeesterskomiteelid vir water, informele nedersettings en afvaldienste, sal intussen die algehele politieke leierskap en beheer van die stad se reaksieplan oorneem.” Verskeie ander magte in die burgemeester se kantoor sal ook gedesentraliseer word.